b'\n_START_ARTICLE_\nPalermo akmuo\n_START_PARAGRAPH_\nPalermo akmuo \xe2\x88\x92 Senov\xc4\x97s Egipto akmenin\xc4\x97s stelos, sukurtos apie 2350 m. pr. m. e., did\xc5\xbeiausia dalis i\xc5\xa1 \xc5\xa1e\xc5\xa1i\xc5\xb3. Pavadinta Palermo miesto Italijoje vardu, kuriame saugoma nuo 1877\xc2\xa0m. Paprastai \xe2\x80\x9ePalermo akmeniu\xe2\x80\x9c vadinamos visos stelos dalys. Palermo akmuo yra vienas i\xc5\xa1 pagrindini\xc5\xb3 informacijos \xc5\xa1altini\xc5\xb3 apie III t\xc5\xabkstantme\xc4\x8dio pr. m. e. Senov\xc4\x97s Egipto istorij\xc4\x85._NEWLINE_Juodo bazalto akmenin\xc4\x97 stela buvo sukurta Senov\xc4\x97s Egipto 5-osios dinastijos pabaigoje apie 2350\xc2\xa0m. pr. m. e. Manoma, kad ji buvo 2,1\xc2\xa0m auk\xc5\xa1\xc4\x8dio ir 60\xc2\xa0cm plo\xc4\x8dio. Palermo akmens matmenys: 43,5\xc2\xa0cm auk\xc5\xa1tis, 25\xc2\xa0cm plotis ir 5,1\xe2\x88\x926,5\xc2\xa0cm storis. Kiti stelos fragmentai yra Kairo Egipto muziejuje ir vienas Petrie muziejuje Londone._NEWLINE_Stela buvo i\xc5\xa1ra\xc5\xa1yta hieroglifais i\xc5\xa1 abiej\xc5\xb3 pusi\xc5\xb3. Vir\xc5\xa1utin\xc4\x97je eilut\xc4\x97je i\xc5\xa1vardinti prie\xc5\xa1dinastinio laikotarpio karaliai (tik\xc4\x97tina, kai kurie j\xc5\xb3 pramanyti). Kitose eilut\xc4\x97se einant \xc5\xbeemyn i\xc5\xa1vardinti Senov\xc4\x97s Egipto karaliai, pradedant pirmuoju 1-os dinastijos karaliumi Aha iki 5-os dinastijos karaliaus Neferirkar\xc4\x97s (v\xc4\x97lesni \xc4\xafra\xc5\xa1ai nei\xc5\xa1liko). Tai yra Egipto istorijos analai, apimantys apie 2950\xe2\x88\x922535\xc2\xa0m. pr. m. e. laikotarp\xc4\xaf. Kiekvieniems metams skirtas sta\xc4\x8diakampis laukelis, kuriame pa\xc5\xbeym\xc4\x97tas kuris nors reik\xc5\xa1mingas t\xc5\xb3 met\xc5\xb3 \xc4\xafvykis, pavyzd\xc5\xbeiui, Nilo up\xc4\x97s lygis, galvij\xc5\xb3 skai\xc4\x8dius.'